Her sendes Rosenborg ut av gullkampen
Før kveldens særdeles viktige oppgjør mellom nummer to og tre på tabellen var tallenes tale klar. Det laget som tok tre poeng ville kun være ett poeng bak ligaleder Molde og sette ytterligere press på Ole Gunnar Solskjær & Co. med bare to runder - og seks poeng igjen å spille om. Og etter 90 minutter på Marienlyst kunne Strømsgodset og hjemmefansen juble etter at Rosenborg var slått 2-1. - Jeg synes vi gjør en middels første omgang. Middels minus vil jeg nesten si. Jeg var skuffet i pausen, sier Ronny Deila til VG Nett etter kampen. Han gjorde grep etter de første 45 minuttene og fikk se mer av det han ønsket: aggressivitet og flere innlegg. - Så scorer de på et veldig ugunstig tidspunkt. Jeg synes de virket solide hele veien. Det å klare å snu kampen da er sterkt. Vi var klart best den siste halvtimen, sier Deila. - Hva taler for at Godset skal gå helt til topps?Etter en første omgang der lagene var jevne i sjanseprotokollen startet dramaet midtveis i 2. omgang. Først da Rosenborg fikk en kontring litt ut av ingenting etter 64 minutter. Borek Dockal fant Rade Prica ute til høyre og svensken avsluttet med kraft. Ballen føk i lengste hjørne bak Adam Larsen Kwarasey. - Jeg hadde en god følelse da vi fikk 1-0, sier Rade Prica til VG Nett.Bare to minutter senere svarte hjemmelaget. Razak Nuhu slo inn bak Rosenborgs forsvarsfirrer der Ola Kamara hadde lurt seg inn. Med bredsiden av foten og på hel volley satte han ballen iskaldt i mål bak Daniel Örlund - foran egne fans. Ti minutter senere var snuoperasjonen et faktum. Og få blir nok overrasket når matchvinneren heter Peter Kovacs. Kraftspissen gjorde som han gjorde mot Haugesund for en drøy uke siden, bare denne gangen med hodet, og stanget inn ledelsen etter corner. - Vi hadde en fantastisk lagmoral, og tok en veldig deilig seier. Vi kommer tilbake etter å ha ligget under mot et godt Rosenborg-lag. Det er en meget god prestasjon, sier matchvinner Peter Kovacs til VG Nett, som har gjort følgende tanker om innspurten i serien. - Vi skal vinne begge og ta seks poeng. Ingenting er avgjort, sier spissen.RBK-benken mente målet skulle vært annullert, men dommer Tommy Skjerven ser ut til å ha sitt på det rene. Razak Nuhu sto foran RBK-keeper Daniel Örlund idet Kovacs headet, men Rosenborg-spilleren på første stolpe opphevet offsiden. Nuhu så heller ikke ut til å gjøre noe ureglementert foran Örlund. - Det ser ut som keeperen vår blir hindret i å redde, sier Jan Jönsson til VG Nett før han må haste inn i spillerbussen for å rekke flyet tilbake til Trondheim. Svensken var svært skuffet etter tapet, men vil ikke spå hvem som vinner serien av Molde og Strømsgodset. - Det er jevnt, Molde har en fordel, men det er ikke avgjort. Det er en jevn kamp. Med tre poeng har Godset nærmet seg Molde, og ligger bare ett poeng bak før det gjenstår to serierunder.
(Strømsgodset - Rosenborg 2-1) Med et hodestøt et kvarter før slutt sørget Peter Kovacs for at Godsets gulldrøm lever i beste velgående, mens den samme drømmen ble knust for RBK.